9. การควบคุมภายใน

คณะกรรมการบริษัท มีความเห็นว่า ระบบควบคุมภายในของบริษัทฯ และบริษัทย่อย มีความเพียงพอ
เหมาะสม และสามารถป้องกันทรัพย์สินของบริษัทฯ
และบริษัทย่อยอันเกิดจากการที่ผู้บริหารนำไปใช้โดยมิชอบ และที่ผ่านมาบริษัทฯ
ไม่มีข้อบกพร่องเกี่ยวกับระบบการควบคุมภายใน โดยระบบการควบคุมภายในของบริษัทฯ
สามารถสรุปได้ดังต่อไปนี้

1. องค์กรและสภาพแวดล้อม

  บริษัทฯ มีการกำหนดเป้าหมายการดำเนินธุรกิจที่ชัดเจน และวัดผลได้
  และได้ทบทวนเป้าหมายการปฏิบัติงาน และพิจารณาถึงความเป็นไปได้ของเป้าหมายที่กำหนด
  ตลอดจนวิเคราะห์ถึงการให้สิ่งจูงใจหรือผลตอบแทนแก่พนักงานว่าเป็นไปอย่างสมเหตุสมผล
  บริษัทฯ มีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านต่าง ๆ
  ที่รัดกุม และสามารถป้องกันการทุจริตได้

2. การบริหารความเสี่ยง

  บริษัทฯ มีการประเมินปัจจัยความเสี่ยงที่สำคัญ เช่น ความเสี่ยงจากอัตราแลกเปลี่ยน
  ความเสี่ยงจากการพึ่งพิงกลุ่มลูกค้าหลัก ความเสี่ยงจากความเพียงพอของเงินทุนหมุนเวียน
  เป็นต้น และกำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
  โดยมีรอบระยะเวลาการติดตามเป็นประจำทุกเดือน เพื่อควบคุมผลการดำเนินงานอย่างใกล้ชิด

3. การควบคุมการปฏิบัติงานของฝ่ายบริหาร

  บริษัทฯ มีการกำหนดขอบเขตอำนาจหน้าที่
  และวงเงินอำนาจอนุมัติของฝ่ายบริหารในแต่ละระดับอย่างชัดเจน และเป็นลายลักษณ์อักษร เช่น
  ขอบเขตอำนาจหน้าที่ของกรรมการผู้จัดการ เป็นต้น

4. ระบบสารสนเทศและการสื่อสารข้อมูล

  บริษัทฯ มีการจัดให้มีข้อมูลที่สำคัญอย่างเพียงพอ เพื่อให้คณะกรรมการใช้ประกอบการตัดสินใจ
  รวมถึงหนังสือนัดประชุม
  หรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
  รายงานการประชุมกรรมการ
  โดยมีการบันทึกการประชุมและบันทึกความเห็นของกรรมการในกรณีที่มีความเห็นแย้งหรือไม่เห็นด้วยกับมติส่วนใหญ่
  และการจัดเก็บเอกสารประกอบการบันทึกบัญชี และบัญชีต่าง ๆ ไว้ครบเป็นหมวดหมู่
  และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

5. ระบบการติดตาม

  ในกรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้ บริษัทฯ
  จะดำเนินการแก้ไขภายในระยะเวลาที่เหมาะสม
  และจะจัดให้มีการตรวจสอบการปฏิบัติตามระบบการควบคุมภายในที่วางไว้ โดยบริษัทฯ
  มีคณะกรรมการตรวจสอบและได้กำหนดรอบระยะเวลาในการติดตามทุกไตรมาสของแต่ละปี

  ทั้งนี้บริษัทฯ ได้มีการจัดประชุมคณะกรรมการตรวจสอบทุกไตรมาส เพื่อทำการอนุมัติงบการเงิน
  การตรวจสอบภายในและ การทำรายการระหว่างกัน
  ทั้งนี้บริษัทฯได้จัดการประชุมคณะกรรมการตรวจสอบครั้งล่าสุดเมื่อวันที่ 20 กุมภาพันธ์ 2555
  โดยได้มีอนุมัติงบการเงิน การตรวจสอบภายใน และรายการระหว่างกันสำหรับสำหรับปี 2554
  ทั้งนี้คณะกรรมการตรวจสอบได้มีพิจารณาแล้วเห็นว่า บริษัทฯ
  มีการตรวจสอบภายในอยู่ในระดับมาตรฐาน และ
  การทำรายการระหว่างกันนั้นมีความสมเหตุสมผลและเป็นไปตามลักษณะการประกอบธุรกิจทั่วไปรวมทั้งเป็นการกำหนดราคาที่ยุติธรรม

รายงานคณะกรรมการตรวจสอบปี 2554

ปี 2554 เป็นอีกปีหนึ่งที่คณะกรรมการตรวจสอบได้มีภาระกิจมากมาย
โดยคณะกรรมการตรวจสอบได้ร่วมกันตรวจสอบทั้งทางด้านการเงินและระบบงานตรวจสอบภายในต่างๆของบริษัทฯ

คณะกรรมการตรวจสอบของบริษัทฯ ประกอบด้วยกรรมการอิสระ 3 ท่าน ทั้งนี้ในไตรมาสที่ 3
ได้มีกรรมการ 1 ท่านเข้ามาดำรงตำแหน่งแทน ซึ่งประกอบไปด้วยรายนามดังต่อไปนี้

1.  อลัน แคม ประธานคณะกรรมการตรวจสอบและกรรมการอิสระ

2.  วิลเลี่ยม แฮง แมน เชาว์ กรรมการอิสระ

3.  วิชัย จิตรถเวช กรรมการอิสระ (ลาออกจากตำแหน่งวันที่ 29 กันยายน 2554)

4.  ธนะศักดิ์ จรรยาพูน กรรมการอิสระ (เข้าดำรงตำแหน่งวันที่ 14 พฤศจิกายน 2554)

ในปี 2554 คณะกรรมการตรวจสอบได้มีการประชุมร่วมกันจำนวน 4 ครั้งและยังมีการประชุมอื่นๆ
กับ ผู้สอบบัญชี ผู้บริหารและผู้ตรวจสอบภายในของบริษัทฯ ในอีกหลายครั้ง
คณะกรรมการตรวจสอบได้ปฏิบัติหน้าที่ในด้านต่างๆ สำหรับรอบปีที่ผ่านมา ดังต่อไปนี้

งบการเงิน –
คณะกรรมการตรวจสอบได้ทำการพิจารณาและตรวจสอบงบการเงินของบริษัทฯเป็นปกติก่อนที่จะนำเสนอให้คณะกรรมการบริษัทฯอนุมัติอีกครั้งหนึ่ง
โดยการปรึกษาร่วมกับผู้บริหารในโอกาสต่างๆเพื่อให้มั่นใจว่าคณะกรรมการตรวจสอบมีความพึงพอใจต่อรายงานงบการเงิน
ทั้งนี้คณะกรรมการตรวจสอบยังได้ทำการตรวจสอบทั้งในส่วนของงบการเงินบริษัทย่อยและบริษัทร่วมอีกด้วย
คณะกรรมการตรวจสอบพึงพอใจในความถูกต้องของงบการเงินและสอดคล้องกับกฏระเบียบซึ่งกำหนดโดยตลาดหลักทรัพย์แห่งประเทศไทยกับสำนักงานคณะกรรมการกำกับหลักทรัพย์และตลาดหลักทรัพย์

การตรวจสอบภายใน –
นอกเหนือจากการอนุมัติแผนการตรวจสอบประจำปีของแผนกตรวจสอบภายในแล้ว
คณะกรรมการตรวจสอบได้จัดการประชุมอย่างเป็นประจำกับแผนกตรวจสอบภายในเพื่อร่วมกันหารือถึงประเด็นต่างๆที่เกี่ยวข้องกับงานในแผนก
และในปี 2554
นี้คณะกรรมการตรวจสอบยังคงได้เห็นถึงการปรับปรุงความสามารถและความแข็งแกร่งของแผนกตรวจสอบภายใน
ทั้งนี้คณะกรรมการตรวจสอบมีความพอใจในผลการดำเนินงานของฝ่ายตรวจสอบภายในของบริษัทฯ

ผู้สอบบัญชี – คณะกรรมการตรวจสอบได้ร่วมทำงานกับสำนักงาน เอินส์ท แอนด์ ยัง
ผู้สอบบัญชีของบริษัทฯ ในการสอบทานและตรวจสอบงบการเงินอย่างสม่ำเสมอ
คณะกรรมการตรวจสอบยังได้มีการพูดคุยถึงแผนการตรวจสอบงบการเงินประจำปี และประเด็นต่างๆ
ถ้ามีการหยิบยกจากผู้สอบบัญชี
ทั้งนี้ผู้สอบบัญชียังได้ให้คำปรึกษากับผู้บริหารของบริษัทฯในเรื่องของแผนการการเปลี่ยนระบบบัญชีให้เป็นแบบหลักสากล
(International Financial Reporting Standards-IFRS)
คณะกรรมการตรวจสอบพึงพอใจต่อการเตรียมตัวของบริษัทฯในการเปลี่ยนแปลงระบบดังกล่าวซึ่งจะเริ่มใช้ในปี
2556

การบริหารความเสี่ยง –
บริษัทฯยังคงรักษาการป้องกันความเสี่ยงควบคู่ไปกับการดำเนินนโยบายการสร้างความเติบโตของกิจการ
คณะกรรมการตรวจสอบยังคงมั่นใจว่าผู้บริหารของบริษัทฯ
ทั้งระดับกลางและระดับสูงยังคงมีความสามารถในการปฏิบัติงานด้านการเงินในด้านการบริหารอัตราแลกเปลี่ยน
การจัดทำประมาณการต้นทุน การควบคุมราคาวัตถุดิบ
ปัจจัยด้านแรงงานและรวมถึงมาตราการด้านความปลอดภัย

รายการระหว่างกัน –
คณะกรรมการตรวจสอบได้ทำการพิจารณาตรวจสอบรายการระหว่างกันของบริษัทและบริษัทย่อยกับบริษัทที่เกี่ยวข้อง
ซึ่งรายการระหว่างกันดังกล่าวมีความสมเหตุสมผลและเป็นไปตามเงื่อนไขของธุรกิจปกติ

บรรษัทภิบาล – แคล-คอมพ์ ถือเป็นบริษัทแถวหน้าในการปฏิบัติการด้าน CSR ในช่วงหลายปีที่ผ่านมา
บริษัทได้ใช้มาตราการเชิงรุกในการประหยัดพลังงานและการควบคุมการจัดการของเสียอย่างเหมาะสม
นอกจากนี้บริษัทยังได้จัดตั้งโครงการให้การสนับสนุนด้านการศึกษาในระดับปริญญาโทกับพนักงานที่อยู่ในระดับผู้บริหารระดับกลาง
อีกทั้งยังได้มอบทุนการศึกษาให้กับสถาบันการศึกษาต่างๆ
ทั้งในประเทศไทยและประเทศจีนอย่างต่อเนื่อง ทั้งนี้ CCET
ถือว่าโชคดีจากการไม่ประสบอุทกภัยเหมือนกับเพื่อนร่วมงานของเราในช่วงไตรมาสที่ 4
ของปีที่ผ่านมา อย่างไรก็ตามบริษัทฯได้บริจาคเงินจำนวน 1
ล้านเหรียญสหรัฐผ่านทางมูลนิธิชัยพัฒนาเพื่อช่วยเหลือผู้ประสบภัยน้ำท่วม

ในช่วงปี 2554 นี้คณะกรรมการตรวจสอบได้เข้าเยี่ยมชมโรงงานต่างๆของบริษัทฯ ทั้ง
โรงงานมหาชัย และโรงงานเพชรบุรี
และจากการที่บริษัทฯได้เข้าซื้อกิจการในประเทศสหรัฐอเมริกาเมื่อไม่นานมานี้
คณะกรรมการตรวจสอบจึงได้เข้าเยี่ยมชมสำนักงานและโรงงานทั้ง 2
แห่งซึ่งตั้งอยู่ในเมืองซานดิเอโก รัฐแคลิฟอร์เนียและเมืองโลแกนสปอร์ต รัฐอินเดียน่า
ประเทศสหรัฐอเมริกา
นอกจากนี้ยังได้เข้าเยี่ยมชมโรงงานที่บริษัทฯได้เข้าซื้อในประเทศเม็กซิโกซึ่งตั้งอยู่บริเวณชายแดนของรัฐเทกซัสในเดือนกรกฎาคม
2554
ทั้งนี้การเข้าซื้อกิจการดังกล่าวจะช่วยเพิ่มความแข็งแกร่งให้กับความสามารถในการผลิตที่มีอยู่รวมถึงการเข้าสู่อุตสาหกรรมอีเล็คโทรนิคส์ซึ่งจะเป็นการเปิดโอกาสใหม่ๆให้กับบริษัทในกลุ่ม
คณะกรรมการตรวจสอบมีความพึงพอใจในการปฏิบัติงานของโรงงานแห่งใหม่ๆดังกล่าวเพื่อให้ดำรงไว้ซึ่งมาตรฐานของการผลิต
การจัดการและระเบียบวินัยด้านการเงินเหมือนดังเช่นสำนักงานใหญ่

คุณวิชัย จิตรถเวช ได้ลาออกจากตำแหน่งกรรมการอิสระของบริษัทฯในวันที่ 29 กันยายน 2554
กระผมขอต้อนรับคุณธนะศักดิ์ จรรยาพูน เข้ามาดำรงตำแหน่งแทนคุณวิชัย
และกระผมมีความมั่นใจว่าจากประสบการณ์อันกว้างขวางในด้านกฏหมายของคุณธนะศักดิ์
จะช่วยเสริมความแข็งแกร่งให้กับคณะกรรมการตรวจสอบ
ทั้งนี้กระผมขอแสดงความขอบคุณต่อคุณวิชัยสำหรับการสนับสนุนคณะกรรมการตรวจสอบในช่วงหลายปีที่ผ่านมา

ท้ายสุดนี้คณะกรรมการตรวจสอบขอขอบคุณทีมผู้บริหาร พนักงานฝ่ายตรวจสอบภายใน
และผู้สอบบัญชีสำหรับการสนับสนุนซึ่งทำให้งานของคณะกรรมการตรวจสอบเป็นไปอย่างน่าพอใจและมีประสิทธิภาพตลอดปีที่ผ่านมา

[]

---------------------------------------------

อลัน แคม

ประธานคณะกรรมการตรวจสอบและกรรมการอิสระ